A4-0209/97

Ψήφισμα σχετικά με την ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο, με θέμα: «Τυποποίηση και Παγκόσμια Κοινωνία των Πληροφοριών: Η Ευρωπαϊκή Προσέγγιση» (COM(96) 0359 - C4-0523/96)

Το Ευρωπαϊκό Κοινοβούλιο,

- έχοντας υπόψη την ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο (COM(96) 0359 - C4-0523/96),

- έχοντας υπόψη την έκθεση της Επιτροπής Οικονομικής, Νομισματικής και Βιομηχανικής Πολιτικής, και τη γνωμοδότηση της Επιτροπής Νομικών Θεμάτων και Δικαιωμάτων των Πολιτών (A4-0209/97),

Α. λαμβάνοντας υπόψη ότι η ύπαρξη τεχνικών προτύπων αποτελεί σημαντικό μέσο για τη διασφάλιση ευχρηστίας και διαθεσιμότητας κατασκευαστικών αγαθών, ελεύθερου ανταγωνισμού και αγοραστικής επιλογής, διαλειτουργικότητας, ασφάλειας και αποδοτικότητας,

Β. λαμβάνοντας υπόψη ότι ο ορισμός και η υλοποίηση τεχνικών προτύπων δεν αποτελούν απλό τεχνικό ζήτημα, αλλά έχουν αποφασιστικές οικονομικές επιπτώσεις, δεδομένου ότι εκείνος που επηρεάζει περισσότερο τον ορισμό ενός προτύπου αποκτά από αυτό συγκριτικό πλεονέκτημα,

Γ. λαμβάνοντας υπόψη ότι η επίσημη διαδικασία τυποποίησης, που μπορεί να έχει νομικώς δεσμευτικές επιπτώσεις, πρέπει να λαμβάνει υπόψη τις ανάγκες όλων των ενδιαφερομένων μερών, είτε πρόκειται για κατασκευαστές, είτε για επαγγελματίες χρήστες, είτε για πελάτες, είτε για το ευρύ κοινό[semigr ] ότι πρέπει, συνεπώς, να είναι ανοικτή και αμερόληπτη έναντι ιδιωτών, ομάδων, ή, στην περίπτωση διεθνών και ευρωπαϊκών προτύπων, κρατών,

Δ. λαμβάνοντας υπόψη ότι πρέπει να υπάρχουν κατάλληλες διαδικαστικές εγγυήσεις για τη διασφάλιση των ανωτέρω στόχων[semigr ] ότι τούτο επιβάλλει τυπικές απαιτήσεις, για παράδειγμα δημοσίευσης και καθορισμού προθεσμιών για λεπτομερή εξέταση και αντιδράσεις[semigr ] ότι η ανάγκη αυτή είναι ο λόγος για τον οποίο η διαδικασία τυποποίησης είναι μακρόχρονη, αλλά και ότι μπορεί και πρέπει να επιτευχθεί κάποια πρόοδος, προκειμένου να αποφεύγονται περιττές καθυστερήσεις ή αδιέξοδα όπως στην περίπτωση της CENELEC που δεν κατάφερε να ορίσει ένα ευρωπαϊκό πρότυπο για τους ρευματοδέκτες,

Ε. λαμβάνοντας υπόψη ότι, λόγω της ταχύτητας της τεχνολογικής εξέλιξης, ο κύκλος ζωής προϊόντων στον τομέα των τεχνολογιών πληροφορίας και επικοινωνιών (ICT) είναι στις περισσότερες περιπτώσεις πολύ σύντομος για να επιτρέψει την έγκαιρη υλοποίηση ή έστω τον έγκαιρο ορισμό προτύπων,

ΣΤ. λαμβάνοντας υπόψη ότι, παρά τον ανωτέρω περιορισμό, οι επιχειρήσεις ICT βρίσκονται στο στάδιο της δημιουργίας ειδικών ομάδων με στόχο να επιχειρήσουν να ορίσουν από κοινού ανοικτές τεχνικές προδιαγραφές, προκειμένου να αποφύγουν την παράλληλη ανάπτυξη ασύμβατων μεταξύ τους προδιαγραφών ή την κυριαρχία μιας εξειδικευμένης προδιαγραφής σε μια δεδομένη τεχνολογία,

Ζ. λαμβάνοντας υπόψη ότι τέτοιου είδους ανοικτές προδιαγραφές μπορεί σε ορισμένες περιπτώσεις να είναι πρόδρομοι επίσημων προτύπων,

Η. λαμβάνοντας υπόψη ότι η εν λόγω τάση πρέπει να ενθαρρυνθεί, ιδιαίτερα με τη διευκόλυνση της ανοικτής συμμετοχής του μεγαλύτερου δυνατού αριθμού ενδιαφερομένων στις ομάδες αυτές, και την αποφυγή της κατάχρησης δικαιωμάτων πνευματικής ιδιοκτησίας από τους κατόχους τους[semigr ] ότι η έννοια των δημόσια διαθέσιμων προδιαγραφών (PAS) που αναπτύχθηκε σε επίπεδο διεθνών οργανισμών τυποποίησης και υλοποιήθηκε από την CENB, την CENELEC και το ETSI, αποτελεί τον ενδεδειγμένο τρόπο για την καθιέρωση ενός τέτοιου «χαλαρού προτύπου», υπό την προϋποθεση ότι τα κριτήρια και οι διαδικασίες ορισμού και υλοποίησής του θα είναι σαφή και θα βασίζονται σε κατάλληλα νομικά μέσα,

Θ. λαμβάνοντας υπόψη ότι και οι ευρωπαϊκοί οργανισμοί τυποποίησης πρέπει να παρακολουθούν προσεκτικά αν το φάσμα προϊόντων και διαδικασιών τους ανταποκρίνεται στις απαιτήσεις της αγοράς, όπως έπραξε το ETSI με την καθιέρωση της έννοιας των «Προτύπων ETSI»,

Ι. λαμβάνοντας υπόψη ότι τα πρότυπα, και στην περίπτωση που περιλαμβάνουν δικαιώματα πνευματικής ιδιοκτησίας, θα πρέπει να παρέχουν ανοικτή πρόσβαση στις καλυπτόμενες τεχνολογίες, με ισότιμους, δίκαιους και λογικούς όρους,

ΙΑ. λαμβάνοντας υπόψη ότι η υπάρχουσα αντίληψη αρχιτεκτονικής στον τομέα της προστασίας των δικαιωμάτων πνευματικής ιδιοκτησίας, με τη συνύπαρξη ευρεσιτεχνιών και βοηθητικών μοντέλων, μπορεί να αποτελέσει σημείο αναφοράς για τη σχέση μεταξύ προτύπων και PAS ή «προτύπων ETSI»,

ΙΒ. λαμβάνοντας υπόψη ότι δεν πρέπει να υπονομευθεί η αποκλειστική νομιμότητα των προτύπων ως δημόσιο μέσο υποχρεωτικής ισχύος[semigr ] ότι, ωστόσο, οι PAS και τα «πρότυπα ETSI» θα μπορούσαν να αποτελέσουν αποδεκτή βάση για τις δημόσιες συμβάσεις, αν δεν υπάρχει άλλη επιλογή και υπό την προϋπόθεση ότι πληρούνται όλες οι απαιτήσεις ανοικτής και ισότιμης μεταχείρισης,

1. εκφράζει την ικανοποίησή του για την ανακοίνωση της Επιτροπής, η οποία αναφέρεται στο θέμα των προτύπων, των προδιαγραφών και της Κοινωνίας της Πληροφορίας με γνώση και συνείδηση των δεδομένων της αγοράς και της τεχνολογίας, απορρίπτοντας τον πειρασμό των άκαμπτων και γραφειοκρατικών αντιδράσεων[semigr ]

2. θεωρεί ότι πρέπει να συνεχιστούν οι προσπάθειες για τη βελτίωση της ταχύτητας και της αποδοτικότητας των διαδικασιών τυποποίησης σε ευρωπαϊκό και σε διεθνές επίπεδο[semigr ]

3. θεωρεί ότι πρέπει να σημειωθεί πρόοδος στους ακόλουθους τομείς:

- συμμετοχή των μικρομεσαίων επιχειρήσεων και των εκπροσώπων τους, είτε ως παραγόντων της βιομηχανίας είτε ως ενδιάμεσων ή τελικών χρηστών των τεχνολογιών,

- συμμετοχή των καταναλωτών και των εκπροσώπων τους,

- προώθηση της συνεργασίας με τον ISO, τη Διεθνή Ηλεκτροτεχνική Επιτροπή και την ITU,

- συντονισμός των εργασιών των εθνικών φορέων τυποποίησης[semigr ] σε ορισμένες περιπτώσεις ίσως είναι σκόπιμο να τίθεται θέμα διαδικασίας δύο φάσεων (εθνικής συν ευρωπαϊκής) στην Ενιαία Αγορά, καθώς η πρόσφατη θλιβερή αποτυχία των αρμόδιων φορέων τυποποίησης στην CENELEC να φέρουν σε αίσιο πέρας τη σχεδίαση ενός ευρωπαϊκού προτύπου ρευματολήπτη δείχνει ότι τούτο ίσως είναι αναγκαίο για την επίτευξη οποιασδήποτε σημαντικής προόδου,

- αποφυγή επικάλυψης των προσπαθειών μεταξύ CEN, CENELEC, και ETSI,

- προτυποποίηση των προϊόντων λογισμικού αυτών καθεαυτών, και όχι απλώς ως διασυνδέσεων με το υλικό[semigr ]

4. συμμερίζεται, ωστόσο, την άποψη ότι ως απόκριση στην πρόκληση της ταχύρρυθμης τεχνολογικής εξέλιξης των βιομηχανιών ICT απαιτούνται μέσα πιο ευέλικτα από τα πλήρως επίσημα πρότυπα και πιο ανοικτές διαδικασίες, όπως ευρωπαϊκά εργαστήρια που να διοργανώνουν από κοινού οι ευρωπαϊκοί οργανισμοί τυποποίησης[semigr ]

5. θεωρεί ότι το μέσο αυτό δεν μπορεί να υποκατασταθεί από την αδιάκριτη χρησιμοποίηση των λεγόμενων «εκ των πραγμάτων προτύπων», στα οποία ενυπάρχει κίνδυνος ασυμβατότητας, απαρχαίωσης, και αδικαιολόγητης δημιουργίας δεσποζουσών θέσεων, και ότι η συνύπαρξη των «ολοκληρωμένων» de jure προτύπων και μιας πιο ευέλικτης μορφής προδιαγραφής θα πρέπει να έχει τη μορφή μιας οικογένειας νομικών μέσων παρόμοιας προς την οικογένεια των μέσων προστασίας της πνευματικής ιδιοκτησίας[semigr ]

6. εγκρίνει τις αρχές που ακολουθεί το ETSI στον ορισμό των προτύπων του, ο οποίος βασίζεται σε κριτήρια διαφάνειας και ανοικτού χαρακτήρα, αλλά θεωρεί ότι προκειμένου να εξεταστεί το ενδεχόμενο οποιασδήποτε επισημοποίησης ενός PAS ή ενός προτύπου ETSI, ιδιαίτερα για την αναγνώρισή του από την Επιτροπή και τη χρήση του σε δημόσιες προμήθειες, θα πρέπει το ακριβές περιεχόμενο και η εμβέλεια των κριτηρίων και των διαδικασιών αναγνώρισης να καθοριστούν στο πλαίσιο ενός επίσημου κοινοτικού νομικού μέσου[semigr ]

7. αναθέτει στον Πρόεδρό του να διαβιβάσει το παρόν ψήφισμα στην Επιτροπή, το Συμβούλιο, την Οικονομική και Κοινωνική Επιτροπή, την CEN, την CENELEC, και το ETSI.